Malaysia perlu generasi pembuat baharu
KUALA LUMPUR: Malaysia memerlukan generasi pembuat baharu yang lebih cekap, fleksibel, mampan dan produktif dalam keadaan keperluan industri yang pesat berkembang selain ketidaktentuan ekonomi. Timbalan Menteri Perdagangan Antarabangsa dan Industri, Datuk Lim Ban Hong (gambar)berkata, kesan akibat pandemik Covid-19 telah membawa penekanan kepada kepentingan teknologi dan peningkatan digital untuk mengalakkan pembangunan ekonomi mampan negara. “Malaysia perlu seiring dengan kemajuan pesat dalam teknologi dan berada pada skala yang tepat untuk kekal kompetitif, mempertingkatkan produktiviti dan kecekapan, sekali gus berperanan sebagai pemboleh bagi pembangunan mampan,” katanya pada webinar ‘The Road Ahead with Industry4WRD’ pada Selasa. Beliau berkata, Dasar Negara mengenai Industri 4.0 (Industry4WRD) berperanan sebagai pemangkin utama untuk memastikan ekonomi ini kekal berdaya tahan dan pada masa sama beralih kepada lingkungan digital, menyumbang kepada ekonomi inklusif yang mengutamakan kemakmuran bersama. “Industry4WRD akan mendorong agenda transformasi digital negara dalam memastikan sektor pembuatan dan perkhidmatan berkaitan menjadi pintar, cekap dan berdaya tahan dipacu oleh warga, proses dan teknologi. “Setakat ini, dasar tersebut telah berhasil mewujudkan ekosistem sokongan yang sesuai untuk membantu industri menerusi strategi bersasar, terutama bagi perusahaan kecil dan sederhana (PKS) yang membentuk 98.5 peratus daripada kesemua perusahaan dalam sektor pembuatan,” katanya. Lim berkata walaupun dalam keadaan pandemik, Kementerian Perdagangan Antarabangsa dan Industri (MITI) serta agensinya telah mencatatkan pencapaian penting untuk mempercepat penerimagunaan teknologi Industri 4.0 oleh sektor pembuatan. Pada 2020, MITI telah meluluskan 382 PKS untuk menjalani Penilaian Kesediaan (RA) yang dibiayai kerajaan dan hasilnya 82 PKS ditawarkan geran padanan di bawah Dana Intervensi (IF) dengan nilai berjumlah RM31 juta. Geran padanan itu membolehkan syarikat memasang sistem teknologi yang diperlukan untuk melonjakkan tahap pengeluaran dalam proses pembuatan masing-masing. Beliau berkata pengenalan Rangka Tindakan Ekonomi Digital di bawah inisiatif MyDIGITAL akan membantu mempertingkatkan kelebihan komparatif Malaysia dalam landskap ekonomi digital global, dengan Industri 4.0 menjadi tonggak utama bagi pendigitalan perniagaan. – Bernama 
See author's posts
